Grunnstøtt lasteskip trukket av grunn
Det grunnstøtte lasteskipet MV Faktor ble trukket av grunn rett før lunsj mandag. MS Faktor skulle til Jondal med sand, men endte i stedet på land på vestsiden av Nordhuglo på Stord, skriver BT. - Den var på vei inn Hardangerfjorden, det var Jondal som var bestemmelsessted. Båten har ikke funnet det rette innløpet til Hardangerfjorden, sier operasjonsleder Svein Sørensen i Haugaland og Sunnhordland politidistrikt til avisen. Grunnstøtingen er anmeldt og vil bli etterforsket ved Stord lensmannskontor. - Vakthavende styrmann fremsto som ruset og ble tatt med til Stord legevakt for blodprøve. Han hevdet selv at han hadde sovnet på brua. Det er ikke mistanke om at det øvrige mannskapet var ruset, opplyser operasjonsleder Svein Sørensen i Haugaland og Sunnhordland politidistrikt til NTB. Selv har styrmannen fortalt at han sovnet på broen, melder BT. Politiet fikk melding om grunnstøtingen i 8-tiden og kontaktet skipet. Det ble opplyst at båten, som frakter sand, gikk på grunn i 5-tiden. Det er ikke oppdaget skader på fartøyet eller vann- og oljelekkasjer. Mannskapet på fem er uskadd og venter på høyvann slik at de kan ta seg av grunna for egen maskin, opplyser politiet. Sjøfartsdirektoratet er varslet om forholdet.
Politiet har tatt blodprøve av en styrmann som kjørte et lasteskip på grunn øst for Stord natt til mandag.